Likumprojekts

**Grozījumi Mobilizācijas likumā**

Izdarīt Mobilizācijas likumā (Latvijas Republikas Saeimas un Ministru Kabineta Ziņotājs, 2002, 14. nr.; 2003, 24. nr.; 2004, 12. nr.; 2006, 12., 24. nr.; 2010, 157. nr.) šādus grozījumus:

1. Papildināt 1. pantu ar 4., 5. un 6. punktu šādā redakcijā:

"4) **aizsardzības industrija** – komersanti un zinātniskās institūcijas, kas veic militāru vai divējāda lietojuma tehnoloģiju vai produktu izstrādi, ražošanu, pilnveidošanu, uzglabāšanu, pārvadāšanu, tehnisko apkalpošanu, remontu vai utilizāciju, kā arī sniedz ar šīm darbībām saistītus pakalpojumus;

5) **aizsardzības industrijas attīstības atbalsts** – mērķtiecīgi plānotu un organizētu nacionāla un starptautiska līmeņa attīstības atbalsta pasākumu kopums, kurus īsteno mobilizācijas resursu bāzes paplašināšanai un kuri aizsardzības industrijas ietvaros attiecināmi uz tādām darbībām kā lietišķā pētniecība, zināšanu pārnese, jaunu tehnoloģiju vai produktu izstrāde, testēšana un ieviešana ražošanā, kā arī eksportspējas, starptautiskās sadarbības un atpazīstamības veicināšana;

6) **piegāžu drošība** – piegāžu garantijas attiecībā uz Nacionālajiem bruņotajiem spēkiem nepieciešamo materiāltehnisko līdzekļu vai pakalpojumu piegādi, kuras ietvaros maksimāli iespējamā apjomā mazina trešo pušu iejaukšanās iespējas un kas nepieciešama, lai nodrošinātu šajā likumā un citos nacionālajos normatīvajos aktos vai Latvijas Republikas starptautiskajās saistībās Nacionālajiem bruņotajiem spēkiem noteikto uzdevumu izpildi."

2. Izteikt 2. pantu šādā redakcijā:

"**2. pants. Likuma mērķi**

Likuma mērķi ir šādi:

1) noteikt tiesiskos un organizatoriskos pamatus Nacionālo bruņoto spēku un valsts civilās aizsardzības sistēmas mobilizācijas sagatavošanai un īstenošanai, valsts un pašvaldību institūciju, privāto tiesību juridisko personu, kā arī fizisko personu pienākumus un atbildību mobilizācijas jautājumos;

2) veicināt mērķtiecīgu un koordinētu mobilizācijas resursu bāzes paplašināšanu, kā arī Nacionālo bruņoto spēku uzdevumu izpildei nepieciešamo materiāltehnisko līdzekļu un pakalpojumu piegāžu drošību, sekmējot nacionālās aizsardzības industrijas attīstību."

3.  3. pantā:

izteikt trešās daļas ievaddaļu šādā redakcijā:

"(3) Mobilizācijas veidi ir šādi:";

papildināt trešo daļu ar 4. punktu šādā redakcijā:

"4) zemessargu un rezerves karavīru mobilizācija tiek izsludināta, lai nodrošinātu Valsts aizsardzības plānā un Valsts aizsardzības operatīvajā plānā noteikto uzdevumu izpildi."

4.  4. panta otrajā daļā:

izteikt 12. punktu šādā redakcijā:

"12) starptautisko sadarbību mobilizācijas un plānošanas sagatavošanas, kā arī aizsardzības industrijas attīstības atbalsta jautājumos;";

papildināt daļu ar 13., 14. un 15. punktu šādā redakcijā:

"13) aizsardzības industrijas attīstības atbalsta politikas izstrādi;

14) aizsardzības industrijas attīstības atbalsta reglamentējošo normatīvo aktu izstrādi;

15) aizsardzības industrijas attīstības atbalsta instrumentu sagatavošanu un īstenošanu."

5. Izteikt III nodaļas nosaukumu šādā redakcijā:

"**III nodaļa**

**Mobilizācijas un aizsardzības industrijas attīstības atbalsta plānošanas, sagatavošanas un īstenošanas reglamentēšana, valsts un pašvaldību institūciju kompetence mobilizācijas jautājumos**".

6.  9. pantā:

izteikt panta nosaukumu un ievaddaļu šādā redakcijā:

"**9. pants. Mobilizācijas un aizsardzības industrijas attīstības atbalsta plānošanas, sagatavošanas un īstenošanas reglamentēšana**

Lai reglamentētu mobilizācijas un aizsardzības industrijas attīstības atbalsta plānošanu, sagatavošanu un īstenošanu, Ministru kabinets izdod šādus noteikumus:";

papildināt pantu ar 14. punktu šādā redakcijā:

"14) par kārtību, kādā Aizsardzības ministrija īsteno projektu konkursus militāru vai divējāda lietojuma produktu attīstības atbalstam, nosakot:

a) granta projektu sagatavošanas un izsludināšanas kārtību,

b) kārtību projektu iesniegumu izvērtēšanai un lēmumu pieņemšanai par konkursu uzvarētājiem,

c) kārtību atbalsta piešķiršanai un kontroles nodrošināšanai attiecībā uz sniegtā atbalsta izmantošanu atbilstoši tam paredzētajiem mērķiem."

7. Papildināt likumu ar 10.1 pantu šādā redakcijā:

"**10.1 pants. Sadarbība ar aizsardzības industrijas organizācijām**

(1) Aizsardzības ministrija, izstrādājot un īstenojot aizsardzības industrijas attīstības atbalsta politiku, konsultējas ar Latvijas drošības un aizsardzības industrijas organizācijām. Latvijas drošības un aizsardzības industrijas organizācija, kura apvieno nozares uzņēmumus ar lielāko nodarbināto skaitu, izvirza pārstāvjus dalībai NATO Industriāli konsultatīvajā grupā.

(2) Latvijas drošības un aizsardzības industrijas organizācijas pārstāvim, kas ir Latvijas Republikas pilsonis un kuru attiecīgā Latvijas drošības un aizsardzības industrijas organizācija ir izvirzījusi dalībai NATO Industriāli konsultatīvajā grupā vai sadarbībai ar Aizsardzības ministriju, var izsniegt trešās kategorijas atļauju pieejai konfidenciāliem valsts noslēpuma objektiem vai otrās kategorijas speciālo atļauju pieejai slepeniem valsts noslēpuma objektiem, ja Aizsardzības ministrija ir konstatējusi šādu nepieciešamību. Speciālo atļauju izsniedz atbilstoši likumā "Par valsts noslēpumu" noteiktajai kārtībai."

Ministru prezidenta biedra,

aizsardzības ministra vietā –

vides aizsardzības un

reģionālās attīstības ministrs

J. Pūce